Document ID: 32004D0101

Kommissionens beslutning
af 6. januar 2004
om ændring af bilag D til direktiv 88/407/EØF for så vidt angår sundhedscertifikater til brug ved handel inden for Fællesskabet med tyresæd
(meddelt under nummer K(2003) 5307)
(EØS-relevant tekst)
(2004/101/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 88/407/EØF af 14. juni 1988 om fastsættelse af de veterinærpolitimæssige krav i forbindelse med handelen inden for Fællesskabet med frosset tyresæd og indførsel heraf(1), særlig artikel 17, og
ud fra følgende betragtninger:
(1) Det er fastsat i Rådets direktiv 2003/43/EF, der ændrer direktiv 88/407/EØF, at tyresæd fra den 1. januar 2005 skal opsamles, behandles og opbevares i overensstemmelse med de nye bestemmelser, der blev indført ved direktiv 2003/43/EF, for at de kan indgå i handelen inden for Fællesskabet.
(2) Det bør dog fortsat tillades at handle med beholdninger af tyresæd i henhold til direktiv 88/407/EØF i den ordlyd, der var gældende inden ændringen ved direktiv 2003/43/EF.
(3) Derfor er der i artikel 2, stk. 2, i direktiv 2003/43/EF fastsat følgende:
- Indtil den 31. december 2004 tillader medlemsstaterne handel inden for Fællesskabet med og import af tyresæd, der er opsamlet, behandlet og opbevaret inden den 31. december 2004 og ledsaget af et certifikat, der er i overensstemmelse med de standardcertifikater, der var gældende inden ændringerne ved direktiv 2003/43/EF.
- Derefter tillader medlemsstaterne kun handel inden for Fællesskabet med og import af tyresæd, der er i overensstemmelse med disse tidligere bestemmelser, såfremt den er opsamlet, behandlet og opbevaret inden den 31. december 2004. Det standardcertifikat, der skal anvendes ved handel inden for Fællesskabet, som foregår efter nævnte dato, er imidlertid ikke blevet fastsat.
(4) Det er derfor nødvendigt med et standardcertifikat for handel med og import af tyresæd, der er opsamlet, behandlet og opbevaret inden den 31. december 2004, for handel, der gennemføres fra den 1. januar 2005. I henhold til direktivets artikel 11, stk. 2, skal de eksisterende standardcertifikater for import imidlertid opdateres ved en særskilt retsakt.
(5) For så vidt angår handelen inden for Fællesskabet er det af klarhedshensyn nødvendigt at ændre bilag D til direktiv 88/407/EØF for at fastlægge de to forskellige standardcertifikater, der skal anvendes ved handel inden for Fællesskabet med tyresæd i overensstemmelse med direktivets hhv. tidligere eller nye bestemmelser.
(6) Skønt handel med beholdninger af tyresæd opsamlet inden den 31. december 2004 kun bør foregå i en overgangsperiode og gradvis bør ophøre, hvorved det tilhørende standardcertifikat bliver uaktuelt, er det på grund af det pågældende produkts evne til at blive langstidsopbevaret umuligt på nuværende tidspunkt at fastsætte en frist for, hvornår det skal udgå.
(7) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilag D til direktiv 88/407/EØF affattes som angivet i bilaget til nærværende beslutning.
Artikel 2
Beslutningen anvendes fra den 1. januar 2005.
Artikel 3
Denne beslutning er rettet til medlemsstaterne.
Udfærdiget i Bruxelles, den 6. januar 2004.

Labels: 0
3
6